Eskom 'te belangrik' om te misluk, sê OBK | Netwerk24
Eskom 'te belangrik' om te misluk, sê OBK
Deur Francois Williams 12 Februarie 2018 16:21
Phakamani Hadebe, waarnemende hoof van Eskom.
Eskom is te belangrik vir die Suid-Afrikaanse ekonomie om te misluk, en daarom het die Openbare Beleggingskorporasie (OBK) ingestem om vir Februarie R5 miljard aan Eskom te leen.
Dit blyk Eskom moet rente van 7,65%, oftewel 0,75 persentasiepunt meer as die Johannesburg Interbank Ooreengekome Koers (Jibar) vir een maand, op die lening betaal. Dit blyk uit dokumentasie waarin Netwerk24 insae gekry het.
Phakamani Hadebe, waarnemende hoof van Eskom, het op 24 Januarie, net enkele dae nadat hy aangestel is, die OBK genader oor die lening weens Eskom se kontantvloeiprobleem.
Vir die OBK het die hoër rentekoers wat hy op die lening kon verdien die deurslag gegee dat hy ingestem het om dit aan Eskom toe te staan. Die opbrengs is bo die maatstafopbrengs waarna die pensioenfonds in geldmarkbeleggings mik. Die Jibar is die amptelike geldmarkkoers en teen einde Januarie was dit een maand op 6,9%.
Dr. Dan Matjila, uitvoerende hoof van die OBK, het aan Yunus Carrim, voorsitter van die parlement se staande komitee oor finansies, geskryf die lening het voldoen aan die staatspensioenfonds se beleggingsmandaat, want dit word ten volle deur ’n staatswaarborg gedek.
Volgens Matjila sou Eskom se status as lopende saak in die gedrang kom as hy nie die oorbruggingslening van die OBK kry nie. Dit sou daartoe kon lei dat Eskom se finansiers hulle op die staatswaarborg beroep om hul geld terug te kry, wat ook ander staatsentiteite met staatsgewaarborgde skuld sou raak.
Alf Lees, DA-woordvoerder oor finansies.
Die domino-effek hiervan sou tot ’n verdere kredietafgradering van Suid-Afrika lei, asook tot ’n swakkere rand wat brandstofpryse sou opjaag te midde van oliepryse wat reeds op $60 per vat is.
Oor vakbonde wat ontevrede is omdat die OBK en staatspensioenfonds hulle nie vooraf geraadpleeg het nie, het Matjila geskryf die OBK is regstreeks teenoor die fonds aanspreeklik vir sy beleggingsmandaat en onder geen verpligting om enige vakbond te raadpleeg of in te lig nie. Dit sou bloot uit hoflikheid wees om hulle in te lig.
Alf Lees, DA-woordvoerder oor finansies, meen die OBK se regverdiging van die lening wys dit het niks te doen met die beste beleggingsbesluit vir staatsdienswerkers se aftreegeld nie, maar dit gaan meer daaroor om Eskom en Suid-Afrika van ’n verleentheid te red.
Die Vereniging van Staatsamptenare (PSA) het sy teleurstelling uitgespreek dat Malusi Gigaba, minister van finansies, die vergadering met die staatsdiensvakbond wat vir Maandag beplan was, tot 2 Maart toe uitgestel het.
Ivan Fredericks, hoofsekretaris van die PSA.Foto: SON
Die PSA wou met Gigaba praat oor die belegging van staatswerkers se aftreegeld, en spesifiek die lening van R5 miljard van die OBK aan Eskom.
Gigaba is besig met die finale besonderhede van sy begrotingsrede wat volgende week gelewer word, maar die PSA kla die minister se uitstel wys dat die pensioenbelange van staatsdienswerkers “nie ’n voorkeursaak vir hom is nie”.
Ivan Fredericks, hoofbestuurder van die PSA, sê hulle skryf al sedert September verlede jaar gereeld aan Gigaba om ’n versekering te kry dat staatswerkers se aftreegeld nie gebruik sal word om sukkelende staatsondernemings te red nie.
Gigaba het volgens Fredericks aanvanklik aangedui sy kantoor sal vroeg in Januarie met vakbonde vergader, maar dié vergadering het nooit plaasgevind nie.
Meer oor: Eskom | Malusi Gigaba | Phakamani Hadebe | Dan Matjila | Ekonomie | Kragvoorsiening | Openbare Beleggingskorporasie | Elektrisiteit
Eskom maan publiek teen slenter
50 stappe om Eskom reg te ruk
Lening aan Eskom ontlok baie vrae
Eskom adverteer vir nuwe hoof